Johann Gottfried Schmutz

Johann Friedrich Gottfried Schmutz (* 19. meje 1715 w Straßburgu, † 26. septembra 1798) bě pietistiski farar, słownikar a rěčnicar.

Narodźi so jako syn fararja a bě po złotnikarskej wučbje chowanc Franckoweje syrotownje w Hali. Wot 1738 studowaše w Jenje teologiju. Po studiju dźěłaše najprjedy jako wučer w syrotowni w Žarowje a wot 1744 do 1748 skutkowaše jako farar w Delnim Wujězdźe. W tutych lětach přiswoji so serbšćinu, tak zo by móhł prědować. Po 1748 běše z fararjom we wokolinje Wittenberga.

Hižo w Hali a Žarowje zbudźi so Schmutzowy zajim za serbsku rěč, njeměješe pak při jeje nawuknjenju ani słownika ani rěčnicu k ruce. Tuž spisa sebi woboje w štyrjoch lětach skutkowanja we Wujězdźe sam. Probe eines Oberlausitzisch-wendischen Wörterbuches a tež rěčnica wostaštej njećišćanej, stej so pak wjacekróć wotpisałoj a dale wužiwałoj. W lěće 1846 w Lipsku w ćišću wudaty wotpisk Schmutzoweho słownika je połny ćišćerskich a druhich zmylkow.

 Literatura 
 Sonja Wölkowa: Johann Friedrich Gottfried Schmutz – awtor rukopisneje hornjoserbskeje gramatiki z 18. lětstotka. W: Lětopis 45 (1998) 1, str. 51–58

 Žórło 

 Wotkazy 
 Wućahi z Hornjoserbsko-němskeho słownika. 1782 (SKA, MS VIII 1 C; digitalizat)
 Probe eines Oberlausizisch Wendischen Woerter-Buchs. Wotpisk wot Kita Fryca Stempla, 1780 (SKA, MS VIII 3 A; digitalizat)
 Neue Probe einer Oberlausizisch-Wendischen Grammatic: hauptsächlich nach dem Budißinischen Dialect eingerichtet. 1743 (digitalizat)

Kategorija:Muž
Kategorija:Rodź. 1715
Kategorija:Zemr. 1798
Kategorija:Němc
Kategorija:Ewangelsko-lutherski farar
Kategorija:Awtor
Kategorija:Słownikar
Kategorija:Rěčespytnik
Kategorija:Wosoba (Hala nad Solawu)
Kategorija:Wosoba (Delni Wujězd)